CELEX: 32019D1738
Language: da
Date: 2019-10-16 00:00:00
Title: Kommissionens Gennemførelsesafgørelse (EU) 2019/1738 af 16. oktober 2019 om bemyndigelse af Kongeriget Danmark til at indgå aftaler med henholdsvis Grønland og Færøerne om pengeoverførsler (meddelt under nummer C(2019) 7302) (Kun den danske udgave er autentisk)

18.10.2019   
               
               
                  DA
               
               
                  Den Europæiske Unions Tidende
               
               
                  L 265/10
               
            
         KOMMISSIONENS GENNEMFØRELSESAFGØRELSE (EU) 2019/1738
         af 16. oktober 2019
         om bemyndigelse af Kongeriget Danmark til at indgå aftaler med henholdsvis Grønland og Færøerne om pengeoverførsler
         
            
               (meddelt under nummer C(2019) 7302)
            
         
         (Kun den danske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/847 af 20. maj 2015 om oplysninger, der skal medsendes ved pengeoverførsler, og om ophævelse af forordning (EF) nr. 1781/2006 (1), særlig artikel 24,
         under henvisning til Kongeriget Danmarks anmodning i henhold til artikel 24 i forordning (EU) 2015/847, og
         ud fra følgende betragtninger:
         
                     (1)
                  
                  
                     I henhold til Kommissionens gennemførelsesafgørelse 2012/43/EU (2) blev Danmark indrømmet en undtagelse for så vidt angår pengeoverførsler mellem henholdsvis Grønland og Færøerne og Danmark.
                  
               
                     (2)
                  
                  
                     Den 1. maj 2019 anmodede Danmark om forlængelse af undtagelsen i henhold til artikel 24 i forordning (EU) 2015/847 med hensyn til pengeoverførsler mellem henholdsvis Grønland og Færøerne og Danmark.
                  
               
                     (3)
                  
                  
                     Medlemsstaterne blev ved skriftlig procedure i Udvalget til Forebyggelse af Hvidvaskning af Penge og Finansiering af Terrorisme den 19. juli 2019 informeret om, at Kommissionen fandt, at den havde modtaget alle de oplysninger, der var nødvendige for at kunne vurdere Danmarks anmodning.
                  
               
                     (4)
                  
                  
                     Hverken Grønland eller Færøerne indgår i Unionens område, således som det er afgrænset i henhold til artikel 52 i traktaten om Den Europæiske Union og artikel 355 i traktaten om Den Europæiske Unions funktionsmåde. Disse områder indgår i Danmarks valutaområde. Grønland og Færøerne opfylder derfor betingelsen i artikel 24, stk. 1, andet afsnit, litra a), i forordning (EU) 2015/847.
                  
               
                     (5)
                  
                  
                     Betalingsformidlere i Grønland og på Færøerne deltager direkte i betalings- og afviklingssystemer i Danmark, navnlig Kronos og Sumclearing. De opfylder derfor betingelsen i artikel 24, stk. 1, andet afsnit, litra b), i forordning (EU) 2015/847.
                  
               
                     (6)
                  
                  
                     For at EU-forordninger kan gælde for Grønland og Færøerne, skal der vedtages en særlig lovgivning herom i DK. Danmarks vedtagelse af lov nr. 325 af 30.3.2019 for Færøerne og lov nr. 326 af 30.3.2019 for Grønland sikrer, at disse territorier i deres retsorden har indsat bestemmelser svarende til dem i forordning (EU) 2015/847.
                  
               
                     (7)
                  
                  
                     Grønland og Færøerne har således vedtaget samme regler som dem, der er indført ved forordning (EU) 2015/847, og de kræver, at deres respektive betalingsformidlere anvender disse regler, hvilket betyder, at kriteriet i nævnte forordnings artikel 24, stk. 1, andet afsnit, litra c), er opfyldt.
                  
               
                     (8)
                  
                  
                     Danmark bør derfor indrømmes den undtagelse, hvorom der ansøges.
                  
               
                     (9)
                  
                  
                     Foranstaltningerne i denne afgørelse er i overensstemmelse med udtalelse fra Udvalget til Forebyggelse af Hvidvaskning af Penge og Finansiering af Terrorisme
                  
               VEDTAGET DENNE AFGØRELSE:
         
            Artikel 1
            Kongeriget Danmark bemyndiges til at indgå en aftale med henholdsvis Grønland og Færøerne om, at pengeoverførsler mellem disse territorier og Danmark behandles som pengeoverførsler inden for Danmark med henblik på forordning (EU) 2015/847.
         
         
            Artikel 2
            Gennemførelsesafgørelse 2012/43/EU ophæves.
         
         
            Artikel 3
            Denne afgørelse er rettet til Kongeriget Danmark.
         
         
            Udfærdiget i Bruxelles, den 16. oktober 2019.
            
               
                  På Kommissionens vegne
               
               Věra JOUROVÁ
               
                  Medlem af Kommissionen
               
            
         
         
            (1)  EUT L 141 af 5.6.2015, s. 1.
         
            (2)  Kommissionens gennemførelsesafgørelse 2012/43/EU af 25. januar 2012 om bemyndigelse af Kongeriget Danmark til at indgå aftaler med Grønland og Færøerne om behandling af pengeoverførsler mellem Kongeriget Danmark og hvert af disse territorier som pengeoverførsler inden for Danmark i overensstemmelse med Europa-Parlamentets og Rådets forordning (EF) nr. 1781/2006 (EUT L 24 af 27.1.2012, s. 12).